শুক্রবার সকালে সূর্যকান্তের নেতৃত্বে পশ্চিম মেদিনীপুরের নারায়ণগড় থানার নারমা থেকে মিছিল শুরু হয়। মিছিল শেষে পাঁচ কিলোমিটার দূরে মদনমোহনচকে সভা করার কথা ছিল সূর্যকান্তের। অভিযোগ, নারমা থেকে মিছিল কয়েক কিলোমিটার যেতেই বামেদের পথ আটকে দাঁড়িয়ে পড়েন তৃণমূল কর্মী-সমর্থকেরা। স্থানীয় সূত্রের খবর, যেখানে বামেদের মিছিল আটকানো হয়, সেখানে সকাল থেকেই তৃণমূলের অ়ঞ্চল সভাপতি শক্তিপদ দে’র নেতৃত্বে জমায়েত চলছিল। স্লোগান দেওয়া হচ্ছিল, ‘সূর্যকান্ত মিশ্র গো ব্যাক’। স্থানীয় তৃণমূল নেতৃত্বের বক্তব্য ছিল, এলাকার উন্নয়নে বিরোধী দলনেতাকে পাওয়া যায় না। অথচ রাজনৈতিক কর্মসূচি হলেই তিনি নারায়ণগড়ে হাজির হন। সূর্যকান্ত-সহ বাম নেতৃত্ব এগোতে গেলে ধস্তাধস্তি শুরু হয়ে যায়। সেই সময় কয়েকজন তৃণমূল কর্মী-সমর্থক বিরোধী দলনেতাকে ধাক্কা দেন বলে অভিযোগ। বাম নেতৃত্ব অবশ্য তাতে পিছু হটেননি। সূর্যকান্ত রীতিমতো ধাক্কা দিয়ে তৃণমূলকর্মী সমর্থকদের সরিয়ে  দেন। সিপিএমের দাবি, এদিনের ঘটনায় জেলা সম্পাদক তরুণ রায়-সহ বেশ কয়েজন দলীয় নেতা আহত হয়েছেন।
এই পুরো ঘটনায় পুলিশের ভূমিকা নিয়েও প্রশ্ন তুলেছে বামেরা। তাদের বক্তব্য, বিরোধী দলনেতার কর্মসূচি সম্পর্কে নারায়ণগড় থানাকে আগে থেকে জানানো হয়েছিল। সূর্যকান্তের নিরাপত্তার দাবি তাদেরই। সিপিএমের অভিযোগ, বিরোধী দলনেতার কনভয়ে আসা চারজন কনস্টেবল এবং থানা থেকে দেওয়া গুটিকয়েক সিভিক ভলান্টিয়ার ছাড়া আর কোনও পুলিশকর্মী ছিলেন না। যাঁরা ছিলেন তাঁরাও শাসকদলের কর্মী সমর্থকদের সরিয়ে দেওয়ার সাহস দেখাননি বলে অভিযোগ।
সূর্যকান্ত অবশ্য মদনমোহনচকে সভা করেছেন। সেখানে তিনি বলেন, ‘‘জীবন বাজি রাখছি। আক্রমণ যত হবে প্রতিরোধ তত বাড়বে।’’
স্থানীয় তৃণমূল নেতা সূর্য অট্ট জানান, বিরোধী দলের নেতা এলে তাঁকে বাধা দিতে হবে বলে দলীয় স্তরে কোনও নির্দেশ ছিল না। কোথাও যদি বিচ্ছিন্ন কোনও ঘটনা ঘটে থাকে তাহলে পুলিশে অভিযোগ করতে পারেন বিরোধী দলনেতা। পাশের স্কুলেই পরীক্ষা চলছিল। তাই অভিভাবকেরাই মাইক বাজিয়ে সভার বিরোধিতা করেছেন।
সূর্যকান্তের উপর ‘হামলা’ হয়েছে দাবি করে সিপিএমের পলিটব্যুরোর সদস্য তথা বামফ্রন্টের চেয়ারম্যান বিমান বসু বলেন, ‘‘স্বাধীন দেশে যে যেখানে খুশি যেতে পারে। প্রশাসনের কাছে (সূর্যকান্তের সফর সম্পর্কে) জানানোর পরেও হামলা হয়েছে।’’